**Djelovanje EU u krizama na teritoriji bivše Jugoslavije**

*Tamata Starovlah Đogo[[1]](#footnote-1)*

1. **UVOD – ISTORIJA ODNOSA SFRJ I EU**

Druga Jugoslavija je tokom većeg dijela svog postojanja aktivno učestvovala u procesima evropskih integracija. Već 1949. godine postala je članica Savjeta Evrope, a 1953. godine članica Balkanskog saveza (posredno NATO-a). SFRJ je bila prva komunistička zemlja sa kojom je već 1962. Savjet ministara EEZ prihvatio otpočinjanje pregovora o saradnji (Mađarska I Poljska će ovakve pregovore započeti tek 1989), dok je 1967. potpisana „Deklaracija o odnosima između SFRJ i EEZ“. Godine 1970. potpisan je trogodišnji trgovinski sporazum između EEZ i SFRJ, a 1971. SFRJ postaje članica Evropskog programa naučne i tehničke saradnje. Godine 1971. na snagu stupa „Opšta šema preferencijala u ekonomskoj saradnji EEZ i SFRJ“, koja se bavila širim dijapazonom pitanja od same trgovine (pitanjima finansija, nauke i tehnologije, poljoprivrede, industrije, socijalne zaštite). Malo je poznato da je 1983. SFRJ postala zemlja-posmatrač u EFTA, te da 1990. SFRJ potpisuje PHARE program (prva poslije Poljske i Mađarske).

Iz današnje perspektive posmatranja lako se zaboravlja da kriza SFRJ krajem 1980-ih nije bila prva takva kriza u ovoj zemlji. Zapravo, sredinom 1960-ih i početkon 1970-ih Jugoslavija se, takođe, nalazila u ozbiljnoj društvenoj krizi. Do ekonomske krize došlo je usljed nesposobnosti jugoslovenske industrije da uposli oko 5 miliona građana koji su u periodu 1946-1961. prešli sa sela u gradove. Politička kriza se ogledala u sukobu dvije koncepcije Jugoslavije (Rankovićeve – centralističke) I koncepcije za koju su se zalagale razvijenije republike (Hrvatsko proljeće 1967-1971). Ova kriza je razrješena dopuštanjem građanima da odu “na privremeni rad u inostranstvo” tj. počevši od 1963. vlasti SFRJ su odlučile da dopuste emigraciju kako bi smanjile nezaposlenost i povećale devizne prilive. Kao posljedica ove odluke, u periodu 1963-1981, prema zvaničnim podacima Jugoslaviju napušta 836.000 stanovnika (3,8% populacije) od čega 61% odlazi u Njemačku, 12% Austriju I 5% u Francusku. Politička kriza je razrješena smjenom Aleksandra Rankovića 1966. godine, te slamanjem Hrvatskog proljeća 1971, a sve je okončano donošenjem novog Ustav SFRJ iz 1974. (decentralizacija kao kraj krize);

Međutim, u ovoj prvoj jugoslovenskoj krizi EEZ nije aktivno djelovala budući da tek od oktobra 1970. članice EEZ počinju da uopšte usaglašavaju svoje spoljne politike. Umjesto toga realnije je govoriti o odnosima SFRJ sa pojedinim članicama EEZ. Ti odnosi su bili promjenjivi. Naročito sa Zapadnom Njemačkom. Ova zemlja je 1957. prekinula diplomatske odnose sa SFRJ usljed jugoslovenskog priznanja Istočne Njemačke (Hajlštajnova doktrina). Probleme u ove odnose unosila je i ustaška emigracija koja je u ranim 1960-im izvršila nekoliko terorističkih napada na jugoslovenska diplomatska predstavništva, a uspostavljanju boljih odnosa nisu doprinijela ni ubistava emigranata koje je na teritoriji Njemačke I drugih zemalja Zapadne Evrope organizovala UDBA. Ipak, do određenog poboljšanja dolazi kada je 1968. Jugoslavija podržala čehoslovački otpor SSSR-u. Iste godine Njemački kancelar Vilijam Brant je posjetio Jugoslaviju kao dio Ostpolitika i sa predsjednikom Titom dogovorio 1 milijardu DM odštete za ratna razaranja u toku II svjetskog rata. To poboljšanje odnosa se naročito vidi po tome što je te iste (1968.) godine uspostavljena stalna misija SFRJ pri EEZ, dok je tek 1980. uspostvaljena stalana misija Komisije EZ u Beogradu.

1. **KRIZA SFRJ 1980-IH I NESTANAK ZEMLJE**

Kao što iobično biva, političkoj krizi je prethodila ekonomska kriza. Nakon prvog naftnog šoka (iz 1973.) i drugog (iz 1979.) SFRJ je, kako bi izbjegla socjalne potrese, reagovala zaduživanjem u inostranstvu što je dovelo do permanentnog trgovinskog deficita (zadnji suficit ostvaren 1973). Tako je u periodu 1974-1980. SFRJ svake godine trošila 15% nego što je proizvodila. Međutim, početkom 1980-ih pod uticajem restriktivne monetarne politike u SAD (dolazak Regana I njegova antiiflatorna politka) kamatne stope u svijetu su porasle što je predstvaljalo “okidač” koji je doveo do toga da mnoge zemlje Latinske Amerike i Istočne Evrope nisu bile u stanju da redovno servisiraju porasle rate inokredita. “Okidač” krize javnog duga u slučaju SFRJ desio se u martu 1982. godine kada Privredna banka Zagreb nije mogla da plati ratu spoljnog duga. U početkU SFRJ je pokušala sama da se izvuče iz krize (racionalisanje = nestašice nafte, deterdženta, kafe itd), izvoz po svaku cijenu, trošenje deviznih rezervi zemlje (4,5 milijardi $ te godine), ali sve to nije uspjelo da spriječi bankrot zemlje. Zbog toga je već 1983. godine Savezno izvršno vijeće (Savezna vlada) prihvata stroge uslove MMF-a u zamjenu za kredit i dogovor sa Pariškim i Londonskim klubom povjerilaca o reprogramiranju dugova. Iako je sa ekonomske strane program MMF-a za SFRJ uspio (1979. izvoz je pokrivao 48,5% uvoza, 1989. izvoz je pokrivao 88% uvoza, SFRJ je uredno vraćala dospjele rate kredita), on dovodi do rasta nezaposlenosti (stopa nezapsolenosti je 1980. iznosila 13,5% da bi se do 1990. popela na 20,2%) i inflacije (1989. 1240%)

Takve (nepovoljne) ekonomske okolnosti su pogodovale izbijanju političke krize. Godine 1980. umire Predsjednik Tito, a već 1981. se dešavaju nemiri na Kosovu (mart i april 1981.), koji su ugušeni intervencijum vojske i savezne policije. Ipak, do prave političke krize dolazi nakon 8. sjednica CK Saveza komunista Srbije (septembar 1987), kada je na vlast u Srbiji došao Slobodana Milošević. Opet dolazi do sukoba dvije koncepcije uređenja zemlje, ali ovaj put nije bilo vrhovnog autoriteta (kakav je početkom 1970-ih bio Predsjednik Tito), koji bi mogao republičkim rukovodstvima da nametne rješenje. Tako Slobodana Miloševića u seriji organizovanih demonstracija smjenjuje pokrajinsko rukovodstvo Vojvodine (oktobar 1988), zatim Crne Gore (januar 1989.), da bi u martu 1989. ukinuo autonomiju SAP Vojvodina i SAP Kosovo. Ovome su se protivila rukovodstva Slovenije i Hrvatske, te na 14. Kongres SKJ (januar 1990.), dolazi do raspada Saveza kominista Jugoslavije. U aprilu iste godine održavaju se i prvi višepartijski izbori u SFRJ, na kojima u Srbiji, Crnoj Gori i Makedoniji pobjedu odnose nasljednici komunista (socijalisti), dok u Sloveniji, Hrvatskoj i Bosni I Hercegovini pobjede odnose nacionalističke partije.

Nakon toga kriza postaje još izraženija. U oktobru 1990. Parlament Slovenije ukida važenje saveznih zakona u Sloveniji, a već 23. decembra iste godine Slovenija organizuje Referendum o nezavisnosti. Time je raspad SFRJ i zvanično počeo.

1. **REAKCIJA EZ/EU NA KRIZU U SFRJ**

EZ je u početku jasno poštovala suverenitet SFRJ I nije se uplitala u krizu koja je bila očita. Ipak, kako je kriza eskalirala tako se i EZ, koja je u međuvremenu postala EU, sve aktivnije uključivala.

Rekaciju EU na krizu u SFRJ možemo klasifikovati na sljedeći način:

1. Pokušaj očuvanja cjelovitosti SFRJ kroz ubrzano priključenje EU;
2. Pokušaj posredovanja za mirnu disoluciju;
3. Priznanje nezavisnosti republika SFRJ;
4. Pokušaji posredovanje za okončanje sukoba u BiH;
5. Pokušaji posredovanje za okončanje sukoba u Republici Hrvatskoj;
6. Posredovanje u Kosovskoj krizi 1998/99.
7. Posredovanje u krizi u Sjevernoj Makedoniji 2001.
8. Posredovanje prilikom osamostaljenja/obnove državnosti Crne Gore
	1. **POKUŠAJI OČUVANJA CJELOVITOSTI SFRJ KROZ UBRZANO PRIKLJUČENJE EU**

I jugoslovensko savzeno rukovodstvo je shvatalo da se jugoslavija nalazi u dubokoj krizi I u priključenju EU je vidjelo jedan od načina za prevazilaženje ove krize. Tako su se Ante Marković (premijer SFRJ) i Budimir Lončar (ministar inostranih poslova SFRJ) jasno izjasnili u korist priključenja EZ, a protiv raspada zemlje i jačanja nacionalizma. Zbog toga je krajem 1989. SFRJ inicirala potpisivanja sporazuma o članstvu sa EZ/EU, a Savezna vlada je, takođe, tražila da SFRJ iz pozicije posmatrača (od 1983.) postane punopravna članica EFTA već početkom 1991. Skupština SFRJ je 25.4.1991. donijela „Deklaraciju o evropskim integracijama“.

Savezne vlasti SFRJ su naišle na podršku tadašnjih rukovodilaca EZ/EU. Posebno je snažnu podršku za priključenje SFRJ EZ davao Claude Cheysonn-a (član Delorove komisije zadužen za Mediteransku politiku i odnose Sjever-Jug). Ipak, pregovori nisu odmah započeti. Kada je kriza eskalirala, u maju 1991., delegacija EZ na najvišem nivou (Žak Delor, Predsjednik EK, Žak Sater, Premijer Luksemburga i Hans Van de Bruk, ministar inostranih poslova Danske) ponudila je ulazak SFRJ u EU po skraćenoj proceduri, te pomoć od 5,5 milijardi $ kao podršku reformama premijera Markovića.

Ipak oko te ponude su ostale određene nedoumice oko pitanja da li je ponuda bila trenutni ulazak SFRJ u EU ili ubrzano otpočinjanje pregovora, zatim šta će se desiti ako SFRJ ne prihvati ovu ponudu I ko će u očima EU snosti odgovorost (hoće li EU prihvatiti referendum o nezavisnosti).

Prijedlog su odmah odbili Slobodan Milošević (Predsjednik Srbije) i Franjo Tuđman (Predsjednik Hrvatske), iz različitih razloga (Milošević za jačanje centralne vlasti, Tuđman za nezavisnost Hrvatske), dok je za prihvatanje je bio Alija Izedbegović (Predsjednik predsjedništva BiH).

Savezna vlada se praktično nije ništa ni pitala budući da su skoro svi instrumenti vlasti (osim JNA i Narodne banke) bili u rukama republika.

Već u ovoj fazi su na površinu isplivale podjela unutar EU po pitanju budućnosti SFRJ. Tako je njemački kancelar Helmut Kol (Helmut Cole) nedvosmiseleno bio za priznavanje prava republika na samoopredjeljenje, dok su Fransoa Miteran (Francois Mitterrand), Predsjednik Francuske i Džon Mejdžer (John Major), Premijer Velike Britanije bili za očuvanje teritorijalog integriteta SFRJ tj. protiv priznavanja nezavisnosti republika. Njemački pristuo odnio je prevagu tokom pregovora u Mastrihtu (decembar 1991-januar 1992). U Mastrihtu je dogovoreno i da Evropska politička saradnja (koja je postojala od 1970), bude zamjenjena Zajedničkom vanjskom i bezbjedonosnom politikom EU.

* 1. **POKUŠAJI POSREDOVANJA ZA MIRNU DISOLUCIJU**

Kada je već postalo jasno da se cjelovitost SFRJ ne može sačuvati EU je svoje napore usmjerila ka pokušajima da dođe do mirne disolcije zemlje. Tu posebno treba istaći tri pokušaja EU:

1. Posrednička misija EZ od 28.6.1991.
2. Formiranje Badinterove komisije i
3. Karington-Kutiljerov plan za BiH

**3.2.1.Posrednička misija EZ od 28.6.1991.**

Do slanja posredničke misije EU dolazi nakon što 25.6.1991. Slovenija i Hrvatska proglašavaju nezavisnost, te 27.6. 1991. počinje desetodnevni rat u Slovenij. EK šalje tročlanu posredničku misiju koja je trebala zaustaviti rat I to u sastavu Žak Post, Đani de Mikelis i Hans van den Bruk, dok su strane u pregovorima bili S. Milošević (Srbija), B. Jovića(Predsedništvo SFRJ), M. Kučan (Slovenija) i F. Tuđman (Hrvatska). Misija je na kratak rok bila uspješna budući da je postignut sporazum u tri tačke:

1. S. Mesić biće izabran za predsednika Predsedništva SFRJ,

2) da će biti obustavljeni oružani napadi i

3) da će se zaustaviti primena Deklaracija o nezavisnosti Slovenije i Hrvatske na 3 meseca.

**3.2.2. Badinterova komisija**

Nakon što su Hrvatska i Slovenija 25.6.1991. godine proglasile nezavisnost, pa tu odluku „stavile van snage na 3 mjeseca“ pod pritiskom EZ, formirana je posebna arbitražna komisija da ispita pravne osnove za ove odluke. Komisiju je 27.8.1991. godine formiralo Vijeće ministara EZ, a njen sastav je bio: Robert Badinter, predsjednik Ustavnog suda Francuske, Roman Herzog, predsjednik Saveznog ustavnog suda Njemačke, Aldo Corasaniti, predsjednik Ustavnog suda Italije, Francisco Tomás y Valiente, predsjednik Ustavnog suda Španije, Irene Petry, predsjednica Ustavnog suda Belgije. Ova komsija je izdala 11 mišljenja, koja su stigla kasno – početkom 1993. (dešavanja “na terenu” nisu čekala mišljenje komsije), ali su uticala na međunarodne odnose. Najznačajnija mišljnja su bila da se granice republika SFRJ trebaju smatrati državnim granicama i nepovredive su, da se SFRJ raspala te da više ne postoji, a SRJ se ne može smatrati njenom nasljednicom.

* + 1. **Karington-Kutiljerov plan za BiH**

Radilo se o planu koji je trabao omogućiti da nezavisnost BiH ne bude praćena izbijanjem rata u ovoj republici. Autori plana su bili Lord Karington (Lord Carrington), bivši ministar inostranih poslova Velike Britanije i Hoze Kutiljer (Jose Cutileiro). Plan je previđao decentralizaciju BiH, koja bi postala nezavisna država sačinjenu iz 10 kantona i distrikta Sarajevo kao multietničkog centra države. Nakon niza peripetija svih uključenih strana, odbijanja, pa ponovnog prihvatanja, pa ponovnog odbijanja plan je konačno odbacio Alija Izedbegović, predsjednik predsjedništva BiH.

* 1. **PRIZNANJE NEZAVISNOSTI SLOVENIJE, HRVATSKE, BIH I MAKEDONIJE OD STRANE ZEMALJA EU 12**

Sve zemlje tadašnje članice EU su priznale Sloveniju i Hrvatsku 15.1.1992.Istog dana (15.1.1992.) Sloveniju i Hrvatsku su kao nezavisne zemlju priznale i Austrija, Bugarska, Kanada, Mađarska, Malta, Norveška, Poljska, Švajcarska. SAD SU ih priznale 7.4.1992. Slovenija i Hrvatska postaju članice UN-a 22.5.1992.

Što se tiče nezavisnosi BiH, zemlje EU su bile donekle podjeljenije. Tako je Španija priznala nezavisnost BiH 12.3.1992. Njemačka je to učinila 6.4.1992., Danska i Irska 7.4.1992, Austrija i Francuska 8.4.1992, Italija 9.4.1992, Belgija (i Finska) 10.4.1992. SAD su priznale nezavisnost BiH 8.4.1992. BiH postaje članica UN-a (zajedno sa Slovenijom i Hrvatskom) 22.5.1992. godine.

Zbog protivljenja Grčke korištenju termina „Makedonija, ova zemlja je primljena u UN i to pod imenom FYRM (Bivša Jugoslovenska Republika Makedonija) tek 8. aprila 1993. godine. SAD su tek 8. februara 1994. priznale Makedoniju.

* 1. **MIROVNI PLANOVI ZA OKONČANJE SUKOBA U BIH I HRVATSKOJ SA UČEŠĆEM EU/ZEMALJA ČLANICA EU**

Nakon što su se ratni sukobi na prostoru BiH i Hrvatske rasplamsali EU je uključila niz svojih diplomata u pokušaje pronalaska mirnog rješenja za okončanje ovih sukoba. Najpoznatiji planovi koji su bili rezultat napora diplomata EU su:

1 Vens-Ovenov plan za BiH

2. Oven-Stoletneberov plan za BiH

3. Plan “Kontakt grupe” za BiH (koju su sačinjavale Njemačka, Francuska, Velika Britanija, SAD i Rusija)

Ipak, sve ove planove je odbilo rukovodstvo Republike Srpske.

Tek nakon uvođenja sankcija od strane SR Jugoslavije (kraj 1994), te Nato operacije “namjerna sila” (avgust/septembar 1995), rukovodstvo Republike Srpske je iskazao spremnost za sklapanje konačnog mirovnog sporazuma. Radilo se o Dejtonsko-pariškom mirvnom sporazumu koji je uslijedio nakon uspješnih mirovnih pregovora iz novembra 1995. godine, održanih u bazi Rajt-Peterson, Dayton, Ohajo. Iako se radi o planu koji je u najvećoj mjeri bio djelo američkog diplomate Ričarda Holbruka (Richar Holbrooke), dogovorenom u američkoj bazi, samo potpisivanje sporazuma simbolično je upriličeno je u Parizu 14.12.1995. godine. Da je BiH prije svega evropsko pitanje moglo se vidjeti i po tome što su svjedoci ovog međunarodnog ugovora bile: u ime EU – premijer Španije Filip Gonzales, u ime Francuske – predsjednik Žak Širak, u ime Njemačke – kancelar Helmut Kol, u ime Velike Britanije – premijer Džon Mejdžor, te predsjednik SAD Bil Klinton i Premijer Rusije Viktor Černomidin.

Jedini poznati mirovni plan za sukobe u Hravstkoj bio je onaj pod nazivom Z-4, ali je njega odbilo,čak i da razmatra, rukovodstvo Srba u Hrvatskoj.

* 1. **ANGAŽOVANJE EU U KRIZI NA KOSOVU**

Oružani sukobi OVK (Oslobodlačke vojske Kosova) i policije Srbije započeli su 1996. godine. Do 1998. godine EU i međunarodna zajednica se nije direktno angažovala na smirivanju sukoba. 15.6.1998. EU uvela ekonomske sankcije Srbiji, te pozvala strane na okončanje sukoba i početak pregovora (samit EU u Kardifu). Francuska, Velika Britanija, Španija i Belgija su od početka podržale stajalište SAD da je legitimna vojna intervencija kako bi se zaustavilo nasilje. Njemačka, Italija i Danska se u početku protivile intervenciji bez saglasnosti UN-a. Do sredine marta zemlje članice NATO-a se složile da započnu vojnu intervenciju, te je 24.3. 1999. godine započeta operacija „Saveznička sila“. U ovoj intervenciji, pored aviona SAD, bile angažovani avioni Francuske, Velike Britanije, Njemačke, Holandije, Belgije, Španije, Portugala i Danske.

NATO intervencija je okončana Kumanovskim sporazumom (vojno-tehnički aspekti) i Rezolucijom UN 1244 (politički aspekti). U konačnici civilnu upravu nad Kosovom su preuzele UN, bezbednost su trebale da obazbjede snage NATO-a, dok je Kosovo formalno ostalo pod suverenitetom Srbije.

Situacija je bila takva do 17.2.2008. godine kada je Skupština Kosova proglasila nezavisnost od Srbije.

Skupština Srbije je već sutradan (18.2.2008.) donijela odluku o stavljanju odluke o proglašenju nezavisnosti Kosova van snage kao protivustavne. Ipak, uslijedio je niz priznanja I to: Francuska i Velika Britanija 18.2.2008, Njemačka 20.2.2008, Letonija 20.2.2008, Italija, Danska, Estonija i Luksemburg 21.2.2008, Belgija 24.2.2008, Poljska 26.2.2008, Austrija 28.2.2008, Irska 29.2.2008, Švedska i Holandija 4.3.2008, Slovenija 5.3.2008, Finska 7.3.2008, Mađarska i Hrvatska 19.3.2008, Bugarska 20.3.2008, Litvanija 6.5.2008, Češka 21.5.2008, Malta 21.7.2008 I Portugal 7.10.2008. godine.

Ipak, za razliku od priznanja Slovenije I Hrvatske, a zatim BiH, kada su sve članice EU donijele odluku o priznaju I to učinile istog dana, u slučaju Kosova ne postoji zajednička odluka na nivou EU:

Tako postoje zemlje članice EU koje ne priznaju nezavisnost Kosova, a to su: Španija, Grčka, Slovačka, Rumunija i Kipar.

Tako je Kosovo danas članica MMF-a i Svjetske banke, ali ne i UN-a i Interpola.

**3.5.1. Briselski sporazum**

Budući da je nerješeno pitanje statusa Kosova prepreka i Srbiji i Kosovu na putu ka članstvu u EU, Evropska komisija je preuzela na sebe ulogu posrednika koji treba da pomogne rješavanju ovog pitanja. Tako od 2011. godine traju pregovori Srbije i Kosova uz posredovanje EU.

Značajan pomak napravljen je 2013. godine sa potpisivanjem Briselskog sporazuma o normaizaciji odnosa Srbije i Kosova. Potpisnici ovog sporazuma su bili Ivica Dačić, premijer Srbije I Hašim Tači, premijer Kosova, dok je dogovor postignut uz posredovanje Ketri Ešton (Catherine Ashton), podpredsjednica EK u periodu 2009-2014. Briselski sporazum je podrazumjevao uspostavljanje zajednice srpskih opština, integraciju policije na sjeveru u Policiju Kosova, održavanje izbora na cijelom Kosovu po zakonima Kosova, energ. i telekomunikaciona pitanja i uzdržavanje od međusobnog blokiranja na EU putu.

**3.5.2. Tekući pregovori Srbije I Kosova uz posredovanje EU**

Od 2013. do 2018. godini vođeni su pregovori o zaključenju konačnog sporazumu o normalizaciji odnosa Srbije i Kosova. Godine 2018. Aleksandar Vučič (predsjednik Srbije) i Hašim Tači (Predsjednik Kosova) bili blizu dogovora o međusobnom priznanju uz razmjenu teritorija čemu su se suprotstavile neke članice EU (naročito Njemačka). Posrednik prilikom pregovora bila je Frederika Mogerini (Federica Mogherini), podpredsjednik EK u periodu 2014-2019.

Od novembra 2018. godine pregovori su „zaleđeni“ nakon što je Kosovo uvelo 100% takse na robu iz Srbije i BiH, a nakon što je Srbija uspjela zaustaviti prijem Kosova u Interpol.

**3.6. POSREDOVANJE EU U RJEŠAVANJU KRIZE U MAKEDONIJI 2001.**

U martu 2001. godine pripadnici ONA (Oslobodilačke nacionalne armije) su izvršili prve napade na policijske snage Makedonije. Uskoro se sukob rasplamsao i trajao je do kraja septembra 2001. godine.

Početkom avugusta dolazi do uspostavljanja primirija zahvaljujući naporima SAD i EU, dok NATO provodi operaciju razoružavanja ONA pod nazivom “Presudna žetva”.

13. avgusta 2001. godine potpisan Ohridski sporazum čiji su autori bili Džejms Perdju (James Pardew), predstavnik SAD, karijerni diplomata I Fransoa Leotar (Francois Leotard), predstavnik EU, ministar u Vladi Francuske u periodu 1986-88 i 1993-1995.

Ovaj sporazum je sadržao izmjenu Ustava Makedonije kojima je albanskoj etničkoj zajednici dato 15 manjinskih prava sa akcentom na uvođenje albanskog jezika kao drugog službenog jezika na područjima gdje je učešće albanske populacije preko 20% ukupnog stanovništva, zastupljenost predstavnika Albanaca u izvršnoj i sudskoj vlasti, zastupljenost Albanaca u policijskim snagama i vojsci itd.

* 1. **EU I OSAMOSTALJENJE/OBNOVA DRŽAVNOSTI CRNE GORE**

Nakon osamostaljenja Slovenije, Hrvatske, Makedonije i BiH, Srbija i Crna Gora su Ustavom donešenim 27.4.1992, formirale Saveznu Republiku Jugoslaviju.

Međutim, već od 1996. godine, a naročito od 1997. godine rukovodstvo Crne Gore iskazuje nezadovoljstvo politikom Srbije i želju za redefinisanjem odnosa u zajedničkoj državi. Tako Crna Gora 2. novembra 1999. godine uvodi njemačku marku kao zvanično sredstvo plaćanja, odbila je da uvede vanredno stanje tokom NATO intervencije iz 1999, uvela policijske kontrole na granici sa Srbijom. Predsjednik Crne Gore Milo Đukanović je nakon okončanja NATO intervencije poslao Slobodanu Miloševiću, tadašnjem predsjedniku SRJ dokument pod nazivom *“Platforma za redefiniciju odnosa Crne Gore i Srbije”*, na koju Milošević nije odgovorio.

Nakon što je 5. oktobra 2000. godine Demokratska opozicija Srbije (DOS), uspjela da preuzme vlast od Slobodan Miloševića, rukovodstvo Crne Gore izrazilo je želju da se formira nova državna zajednica dvije nezavisne i međunarodno priznate države. Tokom 2001. godine vođeni su neuspješni pregovori između Vlade Crne Gore, predvođene Milom Đukanovićem i Vlade Srbije, predvođene Zoranom Đinđićem o preuređenju zajedničke države.

Od decembra 2001. godine u ove pregovore se uključuje EU, koju je predstavljao Havijer Solana (Javier Solana) koji se zalagao za opstanak zejdničke države. Dogovorom od 14. marta 2002. godine formirana je Državna zajednica Srbija i Crna Gora, sa pravom Crne Gore da nakon tri godina organizuje referendum o svom državnom statusu.

U skladu sa pravom koje je dato Crnoj Gori sporazumom o formiranju Državne zajednice dana 21. maja 2006. godine održan je drugi referendum o državnom statusu Crne Gore (prvi održan 1. marta 1992.).

Na ovom referndumu je 55,49% građana glasalo Za nezavisnost, dok je 44,51% bilo Protiv.

Refrendumu je prethodilo donošenje posebnog Zakona o referendumu koji je donijet uz saglasnost velike većine stranaka u Crnoj Gori. Prema ovome zakonu, kvalifikovana većina za uspjeh referenduma bila je definisana na 55% što je bio prijedlog slovačkog diplomate Miroslava Lajčaka koji je ispred EU učestvovao u definisanju referendumskog procesa koji će prihvatiti svi akteri u Crnoj Gori. Kako bi se obezbjedila neupitnost rezultata ovog referenduma na čelu Republičke referendumske komisije nalazio se takođe slovak František Lipka.

Na čelu Posmatračke misije Parlamentarne skupštine Savjeta Evrope nalazio se Žan Šarl Gadeto iz Monaka.

Narodna skuština Ctne Gore je nezavisnost proglasila 3. juna 2006. godine.

Austrija, Češka, Estonija, Bugarska, Hrvatska, Letonija, Malta, Mađaska i Makedonja su priznale Crnu Goru kao nezavisnu državu 12.6.2006.

Velika Britanija, Francuska, Grčka, Rumunija i Slovačka su to učinile 13.6.2006, Njemačka, Italija, Švedska 14.6.2006, Danska 15.6.2006, Holandija i Španija 16.6.2006, Irska, Poljska i Slovenija 20.6.2006, Litvanija 22.6.2006, Finska 29.6.2006, SAD 12.2006.

Crna Gora postala je članica UN 28.6.2006.

**ZAKLJUČAK**

EU I SFRJ su imale istoriju uglavnom bliskih odnosa, gdje se u više navrata činilo da bi SFRJ čak mogla postati članica EZ. Ipak, bliže odnose je remetio niz faktora od kojih su najvažnije da EZ *de facto* nije imala jedinstvenu vanjsku politiku sve do 1992. godine, SFRJ I Zapadna Njemačka su imale naročito komplikovane odnose, gdje su kamen spoticanja predstvljali jugoslovensko priznanje Istočne Njemačke, ustaška emigracija I ubistva emigrnata koje je organizovala UDBA, te pitanje ratne odštete.

Do poboljšanja odnosa SFRJ I Zapadne Njemačke, te EZ dolazi naročito nakon 1968. kada SFRJ otvara posebnu misiju u Briselu, sa Zapadnom Njemačkoj potpisuje sporazum o odšteti, SFRJ podržava “Praško prljeće”. Sve to je rezultiralo potpisivanjem niza sporazum EZ I SFRJ u ranim 1970-im, od kojih su većina bili trgovinski.

Druga kriza u Jugosalviji izbija u drugoj polovinu 1980-ih. Kao i u prvoj krizi (sa kraja 1960-ih I početka 1970-ih) glavni kamen spoticanja u jugoslovenskom društvo bila je koncepcija uređenja zemlje (centralistički vs decentralizacija).

Na početku se EZ nije mješala u ovu krizu. Zapravo većina inicijativa je na početku dolazila sa jugoslovenske strane, a nosiloci ovih aktivosti su bili savezni premjer Ante Marković I minister vanjskih poslova Budimir Lončar.

EZ se aktivnije uključila u jugoslovenku krizu kada je ona već kulminirala. Tada EZ šalje delegaciju na najvišem nivou (Žak Delor, Predsjednik EK, Žak Sater, Premijer Luksemburga i Hans Van de Bruk, ministar inostranih poslova Danske) koja je ponudila ulazak SFRJ u EU po skraćenoj proceduri, te pomoć od 5,5 milijardi $ kao podršku reformama premijera Markovića. Ovu ponudu su odbili Slobodan Milošević (Predsjednik Srbije) I Franjo Tuđman (Predsjednik Hrvatske).

EU tada na različite načine pokušava da obazbjedi da disolucija zemlje prođe mirno. Najistaknutiji napori EZ su bili:

1. Posrednička misija EZ od 28.6.1991.

2. Formiranje Badinterove komisije i

3. Karington-Kutiljerov plan za BiH

Nakon što ni to nije dalo rezultata zemlje EU priznaju Sloveniju, Hrvatsku i BiH, dok je zbog problema oko imena priznanje Makedonije došlo znatno kasnije.

Kako su se na prostoru BiH i Hrvatske rasplamsali ratni sukobi tako je EU svoje napore usmjerla na pronalaženje mirovnih rješenja. Najpoznatiji ovakvi napori su bili:

1. Vens-Ovenov plan za BiH

2. Oven-Stoletneberov plan za BiH

3. Plan “Kontakt grupe” za BiH

4. Plan Z-4 za Hrvatsku

Nakon završetka sukoba u Hrvatskoj i BiH, EU se ponovo angažovala na prosturu bivše SFRJ u sukobima na Kosovu I Makedoniji.

U sukobu na Kosovu zemlje članice su bile jedinstvene tokom NATO intervencije 1999. ali su pokazale nejedinstvo po pitanju priznanja nezavisnosti koju je Kosovo proglasilo 2008. Pitanje statusa Kosova ostaje do danas otvoreno pitanje kojim se bavi administracija EU.

Sukob u Makedoniji iz 2001. je uspješno okončan Ohridskim sporazum kome su “kumovali” SAD i EU.

EU je imala značajnu ulogu i prilikom osamostaljenja/obnove državnosti Crne Gore.

Crna Gora je još u toku postojanja SR Jugoslavije iskazala namjeru da obnovi svoju državnost. Nastanak Državne zajednice Srbije i Crne Gore je u velikoj mjeri bila zamisao Havijera Solane, a i samo održavanje referenduma o nezavisnosti Crne Gore od 21.5.2006. bilo je pod ogromnim uticajem posrednika iz EU (Miroslava Lajčaka, Fratišeka Lipke i Žan Šarl Gadetoa).

Otvorena pitanja na prosturu bivše SFRJ kojima se i dalje bavi EU su priključenje Crne Gore, Srbije, Makedonije, BiH I Kosova ovoj zejednici, čemu će morati da prethodi zaključenje konačnog sporazuma između Srbije I Kosova.

1. Student specijaistčkih studija- Evropske studije, Fakultet političkih nauka, Univerzitet Crne Gore, tamatasdjogo@gmail.com [↑](#footnote-ref-1)